मैं इस बात का गवाह हूं कि दुर्गेश ने साहित्य और समाज में अपनी पहचान बनाई थी और साहित्य के बाजार में विचार और व्यवहार ही उनकी ताकत थी। कम बोलना और अधिक तोलना उनका स्वभाव था। मेरी रचनाओं को यत्र-तत्र पढ़कर वह मुझे नियमित प्रतिक्रिया का पत्र भी लिखा करते थे और उदारता से गुण-दोष बताते थे। दुर्गेश एक अच्छे अनुवादक भी थे तो कुशल संयोजक भी थे। पर्दे के पीछे रहकर काम करना और युवा रचनाकारों को आगे बढ़ाना उन्हें अच्छा लगता था। उनके व्यंग्य और लघुकथाएं पढ़कर मुझे अक्सर लगता है कि वह जैसा कहते थे वैसा लिखते थे और जैसा लिखते थे वैसा दिखते भी थे।